สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 30 พ.ค.60
31 พ.ค. 2560

ดัชนีดาวโจนส์ตลาดหุ้นนิวยอร์กปิดลบ เมื่อคืนนี้ (30 พ.ค.) หลังจากราคาน้ำมันดิบร่วงลง ซึ่งได้ฉุดหุ้นกลุ่มพลังงานปรับตัวลงด้วย ขณะที่หุ้นกลุ่มสายการบินร่วงลงหลังจากมีรายงานว่าสหรัฐอาจจะขยายมาตรการห้ามผู้โดยสารพกพาแล็ปท็อปขึ้นเครื่องบิน  อย่างไรก็ตาม การพุ่งขึ้นของหุ้นกลุ่มเทคโนโลยีและข้อมูลเศรษฐกิจที่แข็งแกร่งของสหรัฐ ได้ช่วยสกัดแรงลบของตลาดในระหว่างวัน
ดัชนีเฉลี่ยอุตสาหกรรมดาวโจนส์ปิดที่ 21,029.47 จุด ลดลง 50.81 จุด หรือ -0.24% ดัชนี S&amp;P 500 ปิดที่ 2,412.91 จุด ลดลง 2.91 จุด หรือ -0.12% และดัชนี Nasdaq ปิดที่ 6,203.19 จุด ลดลง 7.00 จุด หรือ -0.11%
 
ตลาดหุ้นยุโรปปิดปรับตัวลง เมื่อคืนนี้ (30 พ.ค.) เนื่องจากความวิตกกังวลเกี่ยวกับความไม่แน่นอนทางการเมืองในยุโรป หลังจากมีรายงานข่าวว่า อิตาลีอาจจะจัดการเลือกตั้งก่อนกำหนด รวมทั้งความกังวลที่ว่า กรีซอาจผิดนัดชำระหนี้ หากเจ้าหนี้ไม่สามารถบรรลุข้อตกลงเกี่ยวกับการให้ความช่วยเหลือทางการเงินครั้งใหม่
ดัชนี Stoxx Europe 600 index ปรับตัวลง 0.2% ปิดที่ 390.50 จุด
ดัชนี CAC-40 ตลาดหุ้นฝรั่งเศสปิดที่ 5,305.94 จุด ลดลง 26.53 จุด หรือ -0.50% ดัชนี DAX ตลาดหุ้นเยอรมันปิดที่ 12,598.68 จุด ลดลง 30.27 จุด หรือ -0.24% และดัชนี FTSE 100 ตลาดหุ้นลอนดอนปิดที่ 7,526.51 จุด ลดลง 21.12 จุด หรือ -0.28%
 
ตลาดหุ้นลอนดอนปิดในแดนลบ เป็นครั้งแรกในรอบ 4 วันทำการเมื่อคืนนี้ (30 พ.ค.) ด้วยแรงฉุดรั้งจากหุ้นบริษัทแม่ของสายการบินบริติช แอร์เวย์ ที่ร่วงลงอย่างหนัก สืบเนื่องจากเหตุการณ์ระบบคอมพิวเตอร์ของสายการบินล่ม จนส่งผลกระทบต่อการให้บริการเที่ยวบินหลายร้อยเที่ยวในช่วงสุดสัปดาห์ที่ผ่านมา
ดัชนี FTSE 100 ลดลง 21.12 จุด หรือ -0.28% ปิดที่ 7,526.51 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบ เมื่อคืนนี้ (30 พ.ค.) หลังจากโกลด์แมน แซคส์ปรับลดคาดการณ์ราคาน้ำมันในปีนี้ และจากความวิตกกังวลเกี่ยวกับการผลิตน้ำมันที่สูงขึ้นในสหรัฐ หลังจากเบเกอร์ ฮิวจ์ ซึ่งเป็นผู้ให้บริการขุดเจาะบ่อน้ำมันสหรัฐระบุว่าแท่นขุดเจาะน้ำมันที่มีการใช้งานในสหรัฐ เพิ่มขึ้นติดต่อกันเป็นสัปดาห์ที่ 19
สัญญาน้ำมันดิบ WTI ส่งมอบเดือนก.ค.ลดลง 14 เซนต์ หรือ 0.3% ปิดที่ 49.66 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.ค.ลดลง 45 เซนต์ หรือ 0.9% ปิดที่ 51.84 ดอลลาร์/บาร์เรล
 
สัญญาทองคำตลาดนิวยอร์กปิดลบ เมื่อคืนนี้ (30 พ.ค.) เนื่องจากนักลงทุนเทขายทำกำไรก่อนที่กระทรวงแรงงานสหรัฐจะเปิดเผยตัวเลขจ้างงานนอกภาคเกษตรในวันศุกร์นี้
สัญญาทองคำตลาด COMEX (Commodity Exchange) ส่งมอบเดือนส.ค.ลดลง 5.7 ดอลลาร์ หรือ 0.45% ปิดที่ระดับ 1,265.70 ดอลลาร์/ออนซ์
สัญญาโลหะเงินส่งมอบเดือนก.ค. เพิ่มขึ้น 10.4 เซนต์ หรือ 0.60% ปิดที่ 17.427 ดอลลาร์/ออนซ์
สัญญาพลาตินัมส่งมอบเดือนก.ค. ร่วงลง 21.8 ดอลลาร์ หรือ 2.26% ปิดที่ 941.1 ดอลลาร์/ออนซ์
สัญญาพัลลาเดียมส่งมอบเดือนก.ย. ลดลง 15.95 ดอลลาร์ หรือ 2% ปิดที่ 802.65 ดอลลาร์/ออนซ์
 
สกุลเงินดอลลาร์สหรัฐอ่อนค่าลง เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (30 พ.ค.) ด้วยแรงกดดันจากข้อมูลเศรษฐกิจด้านอสังหาริมทรัพย์และความเชื่อมั่นผู้บริโภคของสหรัฐที่ต่ำกว่าคาดการณ์ของตลาด
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.1186 ดอลลาร์ จากระดับ 1.1175 ดอลลาร์ ในขณะที่ปอนด์แข็งค่าขึ้นแตะ 1.2854 ดอลลาร์ จากระดับ 1.2808 ดอลลาร์ และดอลลาร์ออสเตรเลียแข็งค่าขึ้นที่ระดับ 0.7467 ดอลลาร์ จากระดับ 0.7449 ดอลลาร์
ดอลลาร์อ่อนค่าลงเมื่อเทียบกับเยน ที่ระดับ 110.76 เยน จากระดับ 111.23 เยน และอ่อนค่าลงเมื่อเทียบกับฟรังก์สวิส ที่ระดับ 0.9747 ฟรังก์สวิส จากระดับ 0.9748 ฟรังก์สวิส
*ตลาดหุ้นจีน ฮ่องกง ไต้หวัน ปิดทำการวันที่ 30 พ.ค.เนื่องในเทศกาลขนมจ้าง